
I miniserien Rollebyttet, bytter de identiske tvillingsøstrene Victoria og Veronica liv i håp om at det skal løse problemene deres. Hemmeligheter avsløres, begjær vekkes, og de blir tvunget til å velge om kjærligheten er verdt å avsløre sannheten for. Dette er andre og siste bok i serien.


USA Todays bestselgende forfatter Kat Cantrell leste sin første roman fra Mills & Boon i tredje klasse og har skriblet i notatblokken sin helt siden hun lærte å stave. Hun har vunnet Harlequin-konkurransen So You Think You Can Write og vært finalist til Romance Writers of America Golden Heart Award. Kat, ektemannen og deres to sønner bor i den nordlige delen av Texas.

Å gå inn i bygningen som huset LeBlanc Charities føltes som alle de andre gangene Xavier hadde satt sin fot der: som om han hadde blitt forvist. Til tross for at han delte etternavn med grunnleggeren av veldedighetsorganisasjonen, var dette det siste stedet han ville være, noe som var synd med tanke på at han hadde blitt tvunget til å komme hit nesten hver dag de tre siste månedene.

Og det måtte han fortsette med i tre måneder til, helt til dette helvetet av en arveprøve var over. Xaviers far hadde funnet på en djevelsk plan for å sørge for at sønnene ville danse etter hans pipe lenge etter at han var død, og ett av vilkårene i testamentet hans var at Xavier og broren, Val, måtte bytte plass for å få arven sin.

Så de ti årene Xavier hadde brukt på å lære seg alt om familiens juvelfirma, LeBlanc Jewelers, og de fem årene han hadde jobbet ræva av seg i direktørstolen for å gjøre faren til lags, hadde vært helt forgjeves. For å få de fem hundre millioner dollarene han sverget på at han allerede hadde gjort seg fortjent til, måtte Xavier bestå en siste prøve. Men i stedet for å bli pålagt å gjøre noe som ga mening, forlangte testamentet at Xavier skulle overta Vals rolle som pengeinnsamler for LBC, mens broren skulle overta ledelsen av juvelfirmaet.

Selv tre måneder etter at det hadde skjedd, frådet Xavier fortsatt av raseri hvis han tenkte på hvor urettferdige og umulige vilkårene var. Faren hadde forrådt ham, så enkelt var det. Mens Xavier hadde brukt masse energi på å knytte bånd til faren og bli favorittsønnen, hadde Edward planlagt å vise sønnene hvor mye han egentlig hatet dem begge.

Det hadde ført til et overraskende bånd mellom brødrene. Selv om de var tvillinger, hadde de aldri stått hverandre nær, og de hadde valgt å gå i helt forskjellige retninger som voksne. Val hadde fulgt i morens fotspor og blomstret i rollen som leder for LBC. Xavier hadde med glede lagt alt som kunne minne om veldedighetsarbeid på hylla til fordel for direktørkontoret i ett av verdens største og mest lønnsomme diamantfirmaer.

Alt til ingen nytte.

Testamentet hadde slått store sprekker i Xaviers hjerte, og han hadde ennå ikke klart å reparere dem.

Å si at han var bitter kom ikke i nærheten av å beskrive følelsene hans overfor faren. Men han brukte bitterheten som drivstoff. Han skulle komme seirende ut av denne prøven. Suksess var tross alt den beste hevnen.

Xavier hadde gått inn i sin nye rolle hos LBC med hud og hår … men til tross for det brennende behovet hans for å mestre oppgaven, hadde han fortsatt ikke funnet fotfeste der. Det var som om faren hadde lagt alt til rette for at han skulle feile. Problemet var at testamentet stipulerte at Xavier måtte skaffe ti millioner dollar i donasjoner samtidig som han skulle gjøre Vals jobb. Ingen enkel oppgave, men han hadde ikke gitt opp enda.

Selv klokken seks om morgenen yret LBC av liv. Matsentralen var åpen hver eneste dag, femten timer om dagen. Det var latterlig. Rent sløseri siden de frivillige ofte rapporterte at ingen hadde kommet innom i løpet av de tidlige morgentimene.

Men det å endre åpningstidene hadde vært den første av mange ordrer Xavier hadde angret på i ettertid. Han hadde endret dem tilbake, men Marjorie Lewis, den overraskende effektive servicesjefen, hadde likevel sagt opp. Hun hadde riktignok fortalt Val – den egentlige sjefen hennes, som hun fortalte ham – at moren hennes hadde blitt alvorlig syk, men Xavier visste sannheten.

Hun hatet ham.

Nesten alle som jobbet der gjorde det, så de var i det minste konsekvente. De ansatte hos LeBlanc Jewelers – hans egentlige jobb, som han hadde informert Marjorie om – respekterte ham. Likte de ham? Han ante ikke. Og han brydde seg heller ikke om det så lenge de økte fortjenesten måned for måned.

LBC var ikke diamantindustrien. Ingen her eide diamanter, bortsett fra ham, og han hadde sluttet å gå med Yachtmaster-klokken sin etter den første dagen. Marjorie hadde påpekt, ganske krast, at menneskene LBC hjalp, enten ville anta at det var falskt, prøve å stjele det eller stemple ham som ufølsom. Eller alle tre.

Derfor lå det nå et ur til fem hundre tusen dollar i smykkeskrinet hans, ubrukt. Snakk om sløsing. Men han hadde latt det ligge der i håp om å oppnå respekt. I stedet hadde han truffet murvegg etter murvegg i form av Marjorie, som hadde fått troppene til å hate ham like mye som hun selv gjorde. Og så hadde hun sluttet, og Xavier hadde blitt sittende igjen med svarteper.

I går hadde han jobbet i matlageret og fylt opp handleposer og esker som de sultne menneskene LBC betjente kunne ta med seg. En gang om dagen serverte de også et måltid, men Xavier holdt seg unna kjøkkenet. Jennifer Sanders hadde god kontroll på det og delte den populære oppfatningen om at Val kunne gå på vannet, så alt Xavier gjorde bleknet i sammenligning.

Som han gjorde hver morgen, trakk Xavier seg tilbake til kontoret sitt. Han skyflet rundt på den enorme mengden papirarbeid som en veldedig organisasjon genererte helt til broren banket på døren. Gudskjelov. Xavier hadde begynt å lure på om Val faktisk ville dukke opp til det planlagte møtet om å skaffe en ny servicesjef. Etter at Marjorie hadde stormet ut, hadde Xavier måttet ta seg av mesteparten av den daglige driften, og det hadde gitt ham svært lite tid til å planlegge innsamlingsaksjonene han desperat trengte å holde.

Val hadde tilbudt seg å hjelpe til med intervjuprosessen; en livline Xavier gladelig hadde tatt imot uten å fortelle broren hvor mye han trengte hjelpen. Hvis det var noe han hadde lært av farens testamente, så var det at han ikke kunne stole på noen, ikke engang familie.

«Beklager at jeg er sen.» Val ruslet inn på sitt tidligere kontor og slo seg ned i en av gjestestolene. «Hvem har vi på programmet i dag?»

Xavier plukket opp den enslige CV-en foran seg. «Etter at du utelukket de andre, er dette den eneste kandidaten. Hun har lignende erfaring som Marjorie, men fra et krisesenter for kvinner. Så hun er sannsynligvis ikke aktuell. Jeg vil ha en som har erfaring med matservering.»

«Vel, det er opp til deg.» Vals tone hadde et snev av misbilligelse, som om det å ønske seg noen med erfaring var toppen av galskap. «Har du noe imot at jeg tar en titt på den?»

Han rakte CV-en til Val som studerte den med sammenknepne lepper.

«Er denne Laurel Dixon den eneste søkeren du har?» spurte Val.

«Fra noen som er noenlunde kvalifisert, ja. Så langt. Jeg la ut jobben på de vanlige nettstedene, men vi har fått veldig lite respons.»

Val kløp seg over neseryggen. «Det er ikke bra. Jeg lurer på om ryktene om det lille arveeksperimentet vårt har spredd seg. Jeg hadde forventet flere søkere, men hvis du har skremt bort alle kandidatene, kommer jeg til å få det vanskelig når jeg trer tilbake i stillingen min her.»

Det sved, men Xavier lot det ikke komme til syne. Det gjorde han aldri. Han hadde lært seg å skjule følelsene sine på Edward LeBlancs kne. Direktører blottet ikke hjertet sitt, for da mistet de respekten fra de ansatte. Kunnskap som hadde vært til stor nytte for ham helt til faren hadde snudd opp ned på alt med ett pennestrøk.

«Dette er ikke min feil», svarte Xavier jevnt. «Hvis du skal klandre noen, så klandre pappa.»

Vals ansiktsuttrykk endret seg ikke da han viftet med CV-en. «Vi bør intervjue denne kandidaten. Hvilke andre valg har du? Ingen sier at du må beholde henne hvis hun ikke fungerer.»

«Greit.»

Xavier ringte nummeret som sto oppført på CV-en og la igjen en beskjed. Han hadde ikke tid til å krangle om dette. Han skulle bare være her en kort stund før Val var tilbake i salen igjen. Lite Xavier gjorde, ville gjøre noen forskjell i det lange løp.

Siden de nå ikke hadde så mye å diskutere når det gjaldt Marjories etterfølger, benyttet Val sjansen til å stille noen spydige spørsmål om hvordan det gikk med driften av LBC. De ble avbrutt av en rask banking på døren.

Adelaide, Marjories nestkommanderende, stakk hodet inn på kontoret med et søtt smil til Val. Hvis han ikke hadde sett det selv, ville Xavier ha trodd at hun ikke visste hvordan man smilte.

«Det er en Laurel Dixon her for å treffe deg», sa hun. «Angående stillingen.»

Xavier hadde ringt henne for mindre enn en halvtime siden, og han hadde ikke sagt noe om å komme innom. Bare at han ville avtale et intervju.

«Uten varsel», sa han lavt til Val. «Det er litt frekt, synes du ikke?»

Val hevet brynene utfordrende. «Jeg er allerede imponert. Det er den typen pågangsmot jeg liker.»

Selvfølgelig ville han si det og få det til å høres ut som om Xavier tok feil på samme tid. «Jeg vil heller sende henne bort og avtale et ordentlig intervju. Etter at jeg har fått tid til å gå gjennom kvalifikasjonene hennes.»

«Hun er her.» Val trakk på skuldrene. «Hva er det å gå gjennom? Hvis du er usikker, kan jeg ta meg av snakkingen.»

«Jeg kan snakke», knurret Xavier. «Jeg liker bare ikke overraskelser.»

Val bare gliste og kastet på det altfor lange håret. «Jeg er klar over det. Ikke stress. Jeg kom for å ta meg av dette problemet. La meg ta meg av det.»

Når det snødde i helvete. «Vi skal intervjue henne, begge to. Adelaide, vis henne inn.»

Laurel Dixon kom inn i rommet, og Xavier glemte alt om Val, LBC … sitt eget navn. Alt rundt ham forsvant, bortsett fra henne.

Kvinnen som fulgte etter Adelaide lignet ikke på Marjorie, det var i alle fall sikkert. Hun lignet ikke på noen kvinne Xavier noensinne hadde møtt. Langt, glansfullt, sobelfarget hår hang nedover ryggen hennes, men det fanget bare oppmerksomheten hans i et brøkdels sekund. Ansiktet hennes var fengslende, med gjennomtrengende, sølvgrå øyne som låste seg fast i hans og nektet å slippe taket.

Noe overjordisk sitret mellom dem, en så forunderlig følelse at Xavier umiddelbart ristet den av seg. Han drev ikke med overjordisk, hva nå enn det betydde. Han hadde aldri brukt et sånt begrep for å beskrive noe i hele sitt liv. Men ingenting annet passet, og det gjorde hele møtet mistenkelig. Dessuten var det latterlig å ha noen annen reaksjon på en kvinne enn begjær, og selv det var sjelden sterkt nok til at Xavier la merke til det. Det meste, om ikke all av omgangen hans med kvinner kunne i beste fall beskrives som mildt fornøyelig.

Denne kvinnen var et problem hvis hun kunne fremkalle en slik reaksjon i ham bare ved å komme inn i et rom.

«Ms. Dixon.» Val reiste seg og rakte frem hånden. «Jeg er Valentino LeBlanc, direktøren for LBC.»

«Mr. LeBlanc. Hyggelig å treffe deg», sa hun, og den klare stemmen vibrerte over Xaviers hud med en kraft han ikke kunne riste av seg.

Han ville ha sagt at han foretrakk sensuelle stemmer. Sexy stemmer som mol når de var opphisset. Laurel Dixons stemme kunne ikke beskrives som sanselig, men det spilte ingen rolle. Han ønsket øyeblikkelig å høre den igjen. Det var en stemme han kunne lytte til i en time uten å gå lei.

«Xavier LeBlanc», kunngjorde han og kremtet av en uforklarlig grunn. «Nåværende direktør. Val er bare innom.»

Hun flyttet oppmerksomheten fra Val til Xavier, og han måtte reise seg og rekke ut hånden. Laurel Dixon grep den, og da det ikke slo gnister mellom dem, slappet han av en smule. Så gjorde han en tabbe og lot blikket hvile på leppene hennes. De krummet seg til et smil, og det traff ham så hardt i magen at han kjente det ned i tærne. Han dro hånden til seg og sank ned i stolen igjen mens han lurte på når han hadde mistet forstanden.

«To til prisen av én», sa hun med en latter som var like fengslende som ansiktet hennes. «Jeg setter pris på at dere har så forskjellige frisyrer. Det gjør det lettere å skille dere fra hverandre.»

Han strøk seg automatisk over det kortklipte håret. Han hadde valgt frisyren fordi den så profesjonell ut. Stilen kledde ham, og det faktum at Vals altfor lange hår markerte at han var den opprørske av dem, virket bare i Xaviers favør. «Val går seg vill på vei til frisøren.»

Til tross for at han ikke hadde ment det som en spøk, fikk det henne til å le igjen, noe som gjorde ham fast bestemt på å slutte å snakke. Jo mindre hun lo, desto bedre.

«Vi ventet deg ikke», sa Val og ga henne tegn til å sette seg i stolen ved siden av seg. «Men vi er imponert over entusiasmen din. Ikke sant, Xavier?»

Sekundet etter at han hadde sverget på å holde kjeft, trakk Val ham rett inn i samtalen igjen.

«Det er én måte å si det på», mumlet han. «Jeg skulle gjerne ha avtalt et intervju først.»

«Å, ja, det ville selvfølgelig ha vært det riktige å gjøre», innrømmet hun med et glimt i øyet som ikke burde ha vært så tiltalende som det var. «Men jeg er så interessert i jobben at jeg ikke ville overlate noe til tilfeldighetene. Så jeg tenkte: Hvorfor vente?»

Ja, hvorfor det? «Hva ved å lede en matsentral er du så interessert i?»

«Å, alt sammen», svarte hun raskt. «Jeg elsker å hjelpe mennesker i nød, og hva er vel bedre enn å gi dem det mest grunnleggende i verden? Mat er en nødvendighet. Jeg ønsker å gi folk mat.»

«Godt sagt», mumlet Val.

Siden broren hans kunne ha skrevet talen ord for ord, ble Xavier ikke overrasket over at han hadde blitt rørt av lidenskapen hennes. Det hørtes litt for innstudert ut i Xaviers ører, og den dårlige magefølelsen hadde vedvart fra det øyeblikket han hadde gitt Val Laurel Dixons CV.

Det var noe ved henne som ikke stemte. Han likte henne ikke. Han likte heller ikke måten hun gjorde ham urolig på. Hvis han hele tiden måtte stålsette seg for å være rundt henne, hvordan skulle de kunne jobbe sammen?

«Du har ikke så mye erfaring», sa Xavier og klappet CV-en mellom dem. «Hva gjorde du på krisesenteret som gjør deg kvalifisert til å bli servicesjef på en matsentral?»

Laurel innledet med en innøvd tale om rollen hun hadde hatt, fremhevet ferdighetene sine innen prosjektledelse og avsluttet med en livlig dialog med Val om noen av ideene hun hadde til nye oppsøkende tiltak.

Broren var solgt på Laurel Dixon, det var tydelig å se på smilet han ikke mistet en eneste gang i løpet av samtalen. Etter at kandidaten hadde gått, la Val armene i kors og sa: «Hun er den rette.»

«Hun er ikke den rette.»

«Hva? Hvorfor ikke?» Val ventet ikke på svar. «Hun er perfekt.»

Xavier la armene i kors. «Det er noe som ikke stemmer med Laurel Dixon. Jeg kan ikke sette fingeren på det. Fornemmet du det ikke?»

«Nei, hun er veltalende og entusiastisk.» Blikket Val sendte ham var halvt sarkastisk og halvt medlidende. «Er du sikker på at du ikke bare la merke til at hun ikke er en følelsesløs robot som deg?»

Som om han ikke hadde hørt den før. Men Val hadde åpenbart ingen anelse om hva som egentlig foregikk under brorens overflate. Xavier hadde mye trening i å skjule det som foregikk på innsiden. Edward LeBlanc hadde mislikt svakhet, og i hans hode gikk følelser og svakhet hånd i hånd.

«Ja, det var det nok.»

Val himlet med øynene da Xavier nektet å bite på kroken. «Dette er ikke forretningsverdenen. Vi ansetter ikke folk basert på hvor flinke de er til å rive i stykker byttet sitt her i nonprofit-land. Du trenger noen til å erstatte Marjorie så fort som mulig. Med mindre du har noen andre alternativer på lur, har du funnet din nye ansatte.»

Skaden var skjedd. Nå kunne ikke Xavier utelukke Laurel Dixon som kandidat lenger, selv om snerten hadde truffet på en helt annen måte enn Val antakeligvis var klar over. Nei, dette var ikke forretningsverdenen, og den knugende usikkerheten hans gjorde seg muligens gjeldende her.

Faren hadde virkelig rævkjørt ham med dette byttet. Xavier hadde begynt å innse hvor mye av selvtilliten hans som hadde forsvunnet som følge av det. Hvor mye av den manglende evnen hans til å ta en søker for god fisk hadde med det å gjøre?

«Jeg skal ansette Laurel Dixon», sa han til Val. «Men jeg sier det nå: Jeg stoler ikke på henne. Hun skjuler noe, og hvis det får konsekvenser, kommer jeg til å minne deg på denne samtalen.»

Det var gode sjanser for at det ville få mer konsekvenser for Xavier enn for Val, som ville dra tilbake til en verden av sunn, logisk fornuft om noen minutter. Xavier, derimot, skulle de neste tre månedene jobbe side om side med en ny servicesjef som fikk det til å krible i ham når han så på henne.

Han hadde på følelsen at han ville bruke mye tid på å unngå Laurel Dixon for å beskytte seg selv, for det var det han gjorde. Ingen fikk lov til å komme under huden på ham, og ingen fikk automatisk plass på listen over folk han stolte på.

Forhåpentligvis likte hun hardt arbeid og muligheter til å bevise hva hun var god for. Xavier skulle gi henne begge deler.

Laurel Dixon burde kanskje ha valgt å søke på noe annet enn jobben som servicesjef da hun bestemte seg for å gå undercover i LBC for å etterforske påstander om svindel, men hvem skulle trodd at de faktisk ville ansette henne?

Planen var at de skulle beundre entusiasmen hennes og gi henne en mindre betydningsfull stilling. En stilling som ga henne tilgang til de personene hun trengte å intervjue i det skjulte og tiden til å gjøre det. I stedet hadde hun fått nøklene til kongeriket – noe som burde ha gitt henne muligheter til å grave i LBCs regnskaper. Donorene måtte få vite at LBC ikke hadde rent mel i posen, at de bare lot som om de hjalp mennesker i nød mens de fylte sine egne lommer.

Men så langt hadde hun ikke hatt tid til å tenke på hvordan hun skulle avsløre veldedighetsorganisasjonens uredelige praksis.

Og mye av det hadde selvfølgelig med en irriterende mann ved navn Xavier LeBlanc å gjøre.

Bare fordi han kom til LBC ukristelig tidlig og jobbet til lunsj, betydde ikke at resten av verden måtte gjøre det samme. Men alle gjorde det likevel, Laurel inkludert, selv om hun ikke led av den samme angsten som de andre medarbeiderne så ut til å føle rundt den midlertidige sjefen.

Men hva skulle hun gjøre, komme på jobb klokken ni og tiltrekke seg oppmerksomhet? Hun hadde tatt denne jobben under falske forutsetninger, og hun kunne ikke trekke seg nå.

Uff. Dette var resultatet av å prøve en annen tilnærmingsmetode til undersøkende journalistikk. Denne saken var ment å bli hennes store gjennombrudd. Den som skulle gjenopprette omdømmet hennes samtidig som den appellere til rettferdighetssansen hennes og behovet for å hjelpe folk. Hvis hun gikk undercover, kunne hun helt sikkert skaffe nok fakta til avsløringen, og denne gangen ville det ikke komme noen pinlig mothistorie som avslørte det manglende grunnlaget for beskyldningene hennes.

Pinlig og nesten karrieredrepende. Takket være sosiale medier og videoens evige lagringsplass, ville tabben hennes aldri bli glemt. Men hun kunne gi publikum noe annet å slå klørne i. Så lenge hun ikke gjorde en eneste feil med denne etterforskningen. Når hun avslørte LBC, ville det være karriereskapende. En triumf som ville viske ut feilene fra den forrige etterforskningen hennes.

Det var i hvert fall det hun hadde lagt opp til i en idiotsikker mental plan, som nå viste seg å ha bemerkelsesverdig mange hull.

De første timene av jobben hadde bestått av å følge Adelaide rundt mens administratoren forklarte hvordan Xavier så for seg at ting skulle fungere – og hvor raskt han forventet at Laurel skulle få dem til å gjøre det.

Klokken ett hadde hun fått nok.

Hun lot som om hun var sulten og sliten, og avbrøt Adelaides muntre omvisning på anlegget og gikk for å konfrontere løven i hulen hans. Hun hadde ikke noe imot hardt arbeid, men bare hvis det ga en tydelig gevinst, og så langt hadde hun ikke sett noen. Det var på tide å snu opp ned på ting.

Xavier LeBlanc kikket opp da hun banket på. De dypblå øynene viste ikke et snev av overraskelse eller nysgjerrighet – ingenting. Det var et flott triks, et triks hun skulle ønske at hun kunne kopiere. Det ville komme godt med når hun skulle late som om hun visste hva hun drev med i den nye stillingen.

I stedet ville hun ta til takke med en mentor som kunne gi henne den innsikten hun trengte.

«Har du et øyeblikk?» spurte hun, men ventet ikke på svar. Han skulle ta seg tid samme om han likte det eller ikke. Hvordan skulle hun kunne finne ut hvem som var ansvarlig for svindelen hvis hun ikke kunne holde seg i nærheten av mannen på topp?

Han fulgte henne med blikket mens hun selvsikkert valset rett inn på kontoret hans. Han virket ikke som en type som ville sette pris på en sky tilnærming.

«Hva kan jeg gjøre for deg?» spurte han, og den syndige, sexy stemmen buldret i brystet hans.

Hun snublet litt. Hun burde ikke legge merke til hvor sexy han var. Xavier LeBlanc hadde ikke lov til å være sexy. Han var sjefen hennes, og hun hadde blitt ansatt på grunnlag av en løgn. En løgn hun hadde fortalt med god grunn, og all erfaringen på CV-en hennes var ekte. Men likevel …

Det betydde ikke at det var fritt frem for å la seg tiltrekke av mannen bak skrivebordet. Men det hindret henne ikke i å skjelve innvendig da blikket hans gled nedover ansiktet ned til munnen hennes. Han hadde gjort det mer enn én gang under intervjuet, men da hadde hun avfeid det og trodd at det hadde vært tilfeldige blikk som ikke betydde noe. Noe hun innbilte seg.

Nå? Et slag rett i jentedelene hennes.

Hun kunne like lite late som om det ikke hadde skjedd som hun kunne ignorere det. Hadde Xavier noen anelse om hvor foruroligende det var når en mann som så ut som ham lot blikket gli til munnen din som om han ikke kunne bestemme seg for hvordan han skulle kysse deg? Ikke om. Hvordan. Fordi det ville skje, og han ville at du skulle forvente det.

Nei, hun måtte ignorere det. Hun hadde en jobb. To jobber. Ingen av dem ville gå bra hvis hun ikke tok seg sammen. Dessuten hadde han ikke gjort eller sagt noe upassende. Sannsynligvis innbilte hun seg det fortsatt.

«Adelaide er en søt dame», begynte Laurel. «Men jeg har ikke inntrykk av at hun formidler visjonen din så godt som jeg hadde håpet. Ville det være mulig for deg å gi meg en håndsrekning?»

Ikke på en pervers måte, selvfølgelig, la hun taust til da stemningen i rommet endret seg. Hun kunne helt klart ha formulert det bedre. Mer profesjonelt og mindre: Jeg vil ha deg på dette skrivebordet, nå!

Xaviers øyenbryn løftet seg en anelse. «Hva er det egentlig du ber meg om å gjøre?»

Tankene hennes ble straks fylt med utallige ting hun kunne be ham om å gjøre. Nysgjerrigheten var en kilde til både styrke og den største svakheten hennes, og hun nølte nesten aldri med å undersøke ting hun brant etter å få vite, som om Xaviers skuldre føltes like sterke og brede som de så ut, og hvordan han hadde tenkt å kysse henne.

Men det ville hun aldri sagt høyt. Det kunne hun ikke. Vel, greit, hun kunne det, og hun hadde en følelse av at Xavier ville levere. Men hun ville ikke. Det var ekstremt uetisk, av mer enn én grunn.

«Jeg …» Stemmen din er for skurrende. Uprofesjonell. Konsentrer deg. Hun kremtet. «Det er den første dagen min. Jeg håpet at vi kunne snakke om forventningene dine.»

Det var bra. Det hørtes ikke ut som opptakten til en forførelse i det hele tatt.

«Jeg forventer at du tar deg av driften av denne veldedighetsorganisasjonen», sa han kort. «Ikke mer, ikke mindre.»

«Jeg skjønner den delen.» Sexy, men Xavier var enten sløv, eller så hadde han langt mer tillit til henne enn han burde. «Men det er din visjon jeg skal utføre. Jeg vet ingenting om deg eller hvordan du mener at ting skal fungere. Fortell meg hvordan du ser for deg en typisk arbeidsdag.»

«Det var det jeg ba Adelaide om å gjøre. Hvis hun ikke klarer å …»

«Nei, nei, nei.» Herregud, nei. Det siste hun hadde tenkt å gjøre, var å sette søkelyset på Adelaide. Den stakkars kvinnen hadde sikkert nok mareritt om Xavier allerede. «Hun er flott. Veldig hjelpsom. Men jeg vil høre det direkte fra deg. Vi skal tross alt jobbe tett sammen.»

«Det skal vi ikke. Jeg ansatte deg for å være usynlig og sørge for at jeg aldri trenger å tenke på driften av dette stedet.»

Det ville ikke fungere. Laurel lente seg fremover og foldet hendene nær kanten av skrivebordet slik at hun speilet posituren hans. «Det er akkurat den typen ting Adelaide ikke kan formidle. Hun viste meg hvor avdelingene er og introduserte meg for folk, men jeg trenger at hjernene våre synkroniseres. Fortell meg hva du ville gjort. Det er den beste måten å sikre at du ikke trenger å tenke på ting på, for jeg vil umiddelbart vite hvordan du vil at noe skal håndteres.»

Og den filosofien hadde den ekstra bonusen at den fylte ut hullene i kompetansen hennes, for ikke å snakke om at hun kunne grille ham om hvor mye han visste om svindelen. Kildene hennes hadde jobbet som frivillige for matsentralen, og de hadde gitt henne flere troverdige tips om blant annet erstatninger som ikke ble ført opp i regnskapet. Det hun allerede visste, var sannsynligvis bare toppen av isfjellet. I hennes bransje var det alltid mer å oppdage.

Men hun måtte vite hvor høyt opp det gikk. Om Xavier visste om det, eller om dette merkelige og uforklarlige byttet mellom brødrene hadde fjernet den virkelige synderen fra LBC.

Samtidig kunne hun ikke gjøre noen feil. Hvis Xaviers bror hadde stått i spissen for eller godkjent svindelen, måtte hun finne bevis for det. Det kunne selvsagt ha startet da Xavier overtok, noe som gjorde etterforskningen enda mer komplisert. Det var en uventet vri, men Xaviers direktiv om å være «usynlig» ville ikke avsløre det spor av det hun trengte å avdekke.

«Dette er det jeg vil, Ms. Dixon.» Den dype stemmen slynget seg gjennom henne, og hun prøvde virkelig å la være å reagere, men hun hadde ikke hans evne til å holde masken. Han gikk heller ikke glipp av reaksjonen hennes, og absorberte den mens stillheten mellom dem ble ladet med usagte ting. «Jeg vil at du skal sørge for at LBC fungerer såpass bra at jeg kan konsentrere meg om å samle inn penger. Utover det bryr jeg meg ikke om hva du gjør.»

Hun blunket. «Klart du gjør det. Det er du som bestemmer. Alt flyter oppover, ikke sant?»

Det var kjernen i gravejournalistenes filosofi, det første de lærte om. Følg pengene. Det var alltid mannen på hjørnekontoret man skulle begynne med, for det var han som tok alle avgjørelsene. Hvis det foregikk noe ulovlig, gikk det som regel hele veien til toppen.

Denne situasjonen ble selvfølgelig ytterligere komplisert av at fyren på toppen ikke var den samme som før. Med ett håpet hun at Xavier var uskyldig, og at det var broren hans som var synderen i stedet. Det ville være synd, for hun hadde oppriktig likt Val.

Hun kunne ikke la de personlige følelsene sine komme i veien for etterforskningen, slik de hadde gjort i den forrige saken hennes. Hun hadde ikke råd til å like noen i denne situasjonen.

«Ja, det gjør det», sa Xavier til slutt.

Blikket hans hadde fortsatt ikke forlatt hennes, og hvis hun ikke hadde visst hvor usannsynlig det var, ville hun trodd at han kjempet mot noe av den samme tiltrekningen som henne. Han kunne sikkert velge og vrake i kvinner. Han prøvde ikke å være sexy; det var bare en naturlig del av hvem han var, og hun trodde ikke et øyeblikk at han hadde skrudd på sjarmen for hennes skyld.

«Flott, da er vi på samme side. Du har ansvaret, og jeg er her for å utføre ordrene dine. Hva vil du at jeg skal gjøre først?»

«Forklar hvorfor det virker som om du flørter med meg.»

Laurels lunger knyttet seg sammen, og hun satte pusten i halsen. Tårene rant fra øynene hennes mens hun hostet-

«Hva?» spurte hun da hun kom til hektene igjen. «Jeg flørter ikke med deg.»

Om noe, så var det han som utstrålte flørtende vibber. Til tider så sterkt hun så vidt klarte å beherske seg.

Det uforsonlige uttrykket hans endret seg ikke. «Bra. Det ville være en dårlig idé å involvere seg med hverandre på den måten.»

Det var et talende utsagn. Ikke «Du er ikke min type.» Ikke «Du forveksler meg med en heteroseksuell.» Dårlig idé å involvere seg. Det betydde at han følte det samme.

Interessant.

Hvor mye nærmere kunne hun komme Xavier LeBlanc, og ville det gagne historien hennes? Eller gagne henne selv? Mannen visste hvordan man ga folk orgasme – det kunne hun se på ham. Og selv om denne undersøkelsen var det viktigste for henne, kunne hun ikke unngå å bli fristet til å se nærmere på hvordan hun reagerte på Xavier som mann.

Hun hadde et dyptfølt behov for å vite ting, og i dette øyeblikket var det Xavier som sto øverst på listen på ting hun var nysgjerrig på.

«En dårlig idé», gjentok hun og krysset fingrene bak ryggen. «Jeg sverger på at jeg skal avstå fra alle ladede utsagn og ting som kan tolkes som flørting så lenge du og jeg jobber så tett sammen.»

«Jeg sa ikke at vi skulle jobbe tett sammen», korrigerte han, og med ett lurte hun på hva som skulle til for å opprøre ham nok til at han avslørte noe uten å mene det.

Hvis hun skulle grave opp nok dritt til å avsløre svindelen, måtte hun finne ut av det. Alle hadde et bristepunkt, og folk hadde røpet hemmeligheter for henne tidligere, ofte uten å innse det. Men som regel skjedde det etter at hun hadde oppnådd en viss grad av tillit.

Hvor etisk var det å forføre informasjon ut av noen? Hun hadde aldri prøvd den metoden før, og hun kunne ikke nekte for at hun syntes tanken var opphissende. Det betydde at det var en dårlig idé, men likevel gjennomførbar. Hun trengte mer informasjon før hun bestemte seg.

«Å, kom igjen. Vi har nettopp snakket om det. Du bestemmer, jeg er her for å gjøre akkurat som du sier så lenge det ikke er noe seksuelt og vi skal begge ignorere kjemien mellom oss. Hvor mistet jeg deg, Mr. LeBlanc?»

Han brast ut i latter, og den klangfulle lyden gjorde noe med henne innvendig. De dypblå øynene spiddet henne, og hun ble helt oppslukt av ham på en svært uprofesjonell måte.

«Du har ikke mistet meg. Jeg bare … revurderer», sa han.

«Det høres lovende ut. Kan du ikke dele visjonen din med meg, så tar vi det derfra?»

«Visjonen for hva?»

Han hadde lent seg mot henne, og det ble plutselig vanskelig å konsentrere seg. Xavier hadde et veldig sterkt nærvær som fikk huden hennes til å sitre på en urovekkende måte. «For LBC. Som veldedig organisasjon. Hva er visjonen? Verdierklæringen deres? Sånne ting.»

«Gi folk mat», sa han rett ut. «Hva mer trenger vi?

«Veldig mye. På krisesenteret var målet vårt at kvinnene skulle få tilbake kontrollen over livene sine. Gi dem valgmuligheter. Krisesenterdelen var bare et av tiltakene vi brukte.»

Det hadde vært et tilfredsstillende arbeid, selv som et middel til å komme seg gjennom college. Hun hadde riktignok måttet fuske litt med datoene på CV-en og utelate de siste årene hun hadde jobbet slik at ingen skulle få vite at hun hadde jobbet for en nyhetskanal som senere hadde gitt henne sparken, men drivkraften hennes for å hjelpe mennesker hadde ikke endret seg. Hun trodde fortsatt på ideelle organisasjoner, særlig de som hjalp mennesker på fattigdomsgrensen.

Det var derfor det var så viktig å avsløre svindelen her. Pengene som ble donert til denne organisasjonen, skulle gå til mennesker i nød, ikke til å fylle noens lommer.

Xaviers ansikt ble hardt som granitt. «Du glemmer visst at jeg bare er vikar her. Dette er ikke den vanlige jobben min.»

Og vipps, så hadde hun informasjonen hun lengtet etter. Det hadde ingenting med LBC å gjøre, bare Xavier LeBlanc selv. Han var et fascinerende puslespill som røpet svært lite. Hun hadde veldig lyst til å se hele bildet. «Men broren din nevnte at moren din stiftet denne veldedighetsorganisasjonen for femten år siden. Du må da ha vært involvert i en eller annen grad.»

«Dette er det eneste jeg har vært involvert i.» Han pekte på skrivebordet. «Her skal jeg sitte i tre måneder til, og i løpet av den tiden må jeg holde den beste innsamlingsaksjonen dette stedet noensinne har sett. Verdierklæringer er ikke mitt anliggende.»

Hun blunket, men uttrykket hans endret seg ikke. Han var alvorlig. Oi, jøss.

«Da har du et veldig stort problem. Folk gir ikke penger til innsamlingsaksjoner, de gir til en sak de tror på. Jobben din er å få dem til å tro på det dere driver med. Tror du ikke at det finnes hundre- eller tusenvis av steder som folk kan donere til i en by som Chicago? Hvordan bestemmer de seg? Du hjelper dem med det ved å fortelle dem lidenskapelig om formålet ditt.»

«Jeg skal ta det til etterretning.» De stirret på hverandre uten å blunke i den lange stillheten som oppsto. «Du har drevet med pengeinnsamling før. Søkte du på feil stilling her?»

Ja. Ja, det hadde hun gjort.

Det var den åpningen hun trengte for å lede denne potensielle katastrofen over til noe som passet henne bedre. «Kanskje, men bare fordi du la ut en stillingsannonse for feil stilling. Det høres ut som om du trenger noen som kan fortelle deg hva du skal gjøre, ikke omvendt. Var du ikke klar over at du har alvorlige mangler i tilnærmingsmåten din?»

Xavier lente seg tilbake i stolen mens blikket hans ble smalere. «Kan jeg være ærlig med deg, Ms. Dixon?»

Herregud, ja. Vær så snill å fortell meg alle hemmelighetene dine, Mr. LeBlanc.

«Bare hvis du kaller meg Laurel.»

Leppene hans løftet seg i et kort smil som hun trodde betydde at han var i ferd med å motsi henne. Men det gjorde han ikke. «Laurel, da. Du må forstå hva som foregår her, så jeg velger å stole på deg, noe jeg ikke gjør uten videre.»

Tonen, smilet hans eller hennes egen samvittighet utløste noe inni henne. Dårlig samvittighet pløyde gjennom magen hennes. Det var én ting å grave dypt nok til å finne ut av noens hemmeligheter når de var kriminelle, men hun hadde ingen bevis for at Xavier var involvert i svindelen. Hva om etterforskningen hennes skapte problemer for ham?

Huff, det var å ta sorgene på forskudd. Kildene hennes var troverdige, og hvis det var noe å avdekke, ville Xavier sannsynligvis være glad for at hun hadde gjort det. Det var en samfunnstjeneste. Det ville han sikkert respektere.

«Jeg skal gjøre mitt beste for å være den tilliten verdig.»

Han nikket en gang. «Da har jeg en tilståelse. Jeg vet ikke så mye om hvordan man driver en ideell organisasjon. Jeg trenger hjelp.»

Hun holdt på å himle med øynene. «Det har jeg allerede skjønt.»

«Jeg gjør mitt beste for å holde den sannheten skjult for resten av staben», sa han syrlig. «Det er derfor jeg prøver å holde meg unna ekspertiseområdene deres. Det er der du kommer inn i bildet.»

«Jeg skjønner. Du vil gjemme deg her inne på kontoret mens de andre gjør drittjobbene for deg.» Hun stirret på ham mens øyenbrynene hans trakk seg sammen. «Synd for deg. Du har påtatt deg ansvaret for å lede LBC. Gjør det. Jeg skal hjelpe deg. Vi kan være partnere.»

Hun rakte ut hånden og ventet. Hun trengte ham, enten hun likte det eller ikke. Enten han likte det eller ikke. Og det motsatte var også helt klart sant. De kunne gjøre dette sammen eller ikke i det hele tatt. Hvis hun hadde en partner, var det mindre sjanse for at hun ville dumme seg ut.

Xavier lot henne svette i omtrent tretti sekunder før han motvillig tok hånden hennes. Ingen av dem forvekslet berøringen med et enkelt håndtrykk. Det var for mye elektrisitet, for mye usagt mellom dem til det.

Og jo mindre hun lot ham fokusere på det, desto bedre.

